
1. Základné údaje

1.1    Číslo podľa štátneho zoznamu, ak je pridelené

Súčasťou územia chráneného areálu (CHA) Hybická tiešňava je prírodná pamiatka ,,Hybická tiesňava,, ktorá je vedená v štátnom zozname pod evidenčným číslom 273. Po prevyhlásení územia mu bude pridelené nové evidenčné číslo.
1.2. Príslušnosť k európskej sústave chránených území a územiam medzinárodného významu

CHA Hybická tiesňava je súčasťou európskej sústavy chránených území Natura 2000. Výnosom Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) bolo územie zaradené ako navrhované územie európskeho významu pod označením SKUEV0194 Hybická tiesňava.
CHA Hybická tiesňava sa prekrýva s existujúcimi chránenými územiami podľa § 17 ods. 1 zákona. Súčasťou územia je prírodná pamiatka Hybická tiesňava, ktorá bola vyhlásená v roku 1984 Nariadením okresného národného výboru v Liptovskom Mikuláši č. 3/1984 zo dňa 17.8.1984.  Vyhláškou krajského úradu životného prostredia v Žiline č. 7/2004 zo dňa 3.5.2004 bola územiu priradená kategória prírodnej pamiatky so 4 stupňom ochrany. Vyhlásením CHA Hybická tiesňava bude pôvodná prírodná pamiatka zrušená.

Zasahuje tiež do ochranného pásma Tatranského národného parku, s priradeným 2. stupňom územnej ochrany. Tatranský národný park (ďalej len „TANAP“) bol vyhlásený zákonom Slovenskej národnej rady č. 11/1949 Zb. o Tatranskom národnom parku z 18. decembra 1948, s účinnosťou od 1. januára 1949. Zákon s účinnosťou od 1. januára 2003 upravil § 19 ods. 2 územnú ochranu národného parku (tretí stupeň ochrany) a jeho ochranného pásma (druhý stupeň ochrany).  
CHA Hybická tiesňava sa prekrýva aj s Biosférickou rezerváciou Tatry. Biosférická rezervácia Tatry (ďalej len „BR Tatry“) tvorí bilaterálnu biosférickú rezerváciu spolu s poľským národným parkom Tatrzanski Park Narodowy. BR Tatry bola zapísaná do svetovej siete biosférických rezervácií UNESCO dňa 15.2.1993 s rozlohou 113 221 ha.

1.3. Kategória a názov územia

Kategória: chránený areál (CHA)
Názov územia: Hybická tiesňava

1.4   Platný právny predpis o vyhlásení chráneného územia alebo medzinárodný doklad   

        o zaradení lokality do sústavy území medzinárodného významu 

Chránené územie Hybická tiesňava bolo vyhlásené výnosom MŽP SR č. 3/2004-5.1 a bol mu pridelený 5., 4. a 2. stupeň ochrany. Územie európskeho významu schválila Európska Komisia. Dňa 25. januára 2008 bolo vydané rozhodnutie Komisie ES K(2008)271, ktorým sa podľa smernice Rady 92/43/EHS z 21. mája 1992tc "z 21. mája 1992" o ochrane biotopov, voľne žijúcich živočíchov tc "o ochrane biotopov, voľne žijúcich živočíchov "a rastlín (ďalej len „smernica o biotopoch“) prijíma zoznam území európskeho významu v alpskom biogeografickom regióne, ktorého súčasťou je aj predmetné územie.
Po vyhlásení chráneného územia bude doplnený vyhlasovací predpis.
1.5   Celková výmera chráneného územia a jeho ochranného pásma

Celková výmera chráneného územia je 547,34 ha, z toho pripadá na zónu A 11,37 ha, na zónu B 65,17 ha a zónu D výmera 470,79 ha. Ochranné pásmo sa osobitne nevymedzuje. 

Obr.1 vymedzenie územia

1.6    Súčasný stav predmetu ochrany

1.6.1. Prírodné pomery
Územie chráneného areálu sa nachádza v severnej časti Slovenska, pod južnou hranicou Tatranského národného parku, v orografickom celku Liptovská kotlina, ktorú križuje v smere SV – JZ v jej strednej časti. Podľa publikácie „Atlas krajiny Slovenskej republiky“ z roku 2002 môžeme územie zaradiť podľa orografickej klasifikácie Slovenska do sústavy alpsko-himalájskej, podsústavy Karpaty, provincie Západné Karpaty, subprovincie Vnútorné Západné Karpaty, oblasť Fatransko-tatranská, celok Podtatranská kotlina, podcelok Liptovská kotlina. Z geologického hľadiska je územie budované vnútrokarpatským paleogénom, ktorý je zastúpený pieskovcovo - ílovcovým súvrstvím. 

Špecifikom územia je geologická stavba prírodnej pamiatky Hybická tiesňava, ktorú budujú treťohorné vápence. Morfologický charakter prírodnej pamiatky Hybická tiesňava sformoval tok Hybica, ktorý sa do vápencov zarezal vo forme tiesňavy. Vznikli tak kolmé, alebo až previslé steny dosahujúce výšku 15 – 20 metrov, pričom šírka tiesňavy je 3 - 10 m. Výrazným fenoménom v tejto časti územia európskeho významu sú aj krasové javy.  

Značnú časť východnej hranice územia európskeho významu Hybická tiesňava tvorí vodný tok Hybica. Povodie Hybice môžeme podľa „Atlasu krajiny SR“ zaradiť do hydrogeologického regiónu kryštalinika Západných Tatier a kvartéru východnej časti Liptovskej kotliny.  

Pôdy na území chráneného areálu Hybická tiesňava môžeme zaradiť prevažne ku kambizemiam pseudoglejovým nasýteným so sprievodnými pseudoglejmi typickými a lokálnymi glejmi. V západnej časti tohto územia európskeho významu sa vyskytujúpseudogleje typické kyslé až stagnoglejové so sprievodnými pseudoglejmi organozemnými a glejmi.  
Na biotop vlhkých lúk je viazaný celý komplex vzácnych druhov,, z ktorých môžeme spomenúť: ostrica tôňomilná (Carex umbrosa), ostrica Hartmanova (Carex hartmanii), kruštík močiarny (Epipactis palustris), mečík škridlicovitý (Gladiolus imbricatus), vemenník dvojlistý (Platanthera bifolia), kosatec sibírsky (Iris sibirica), ostrica dvojdomá (Carex dioica). V hornej časti územia v lesných komplexoch rastie črievičník papučkový (Cypripedium calceolus). Druhovo bohaté a farebne pestré sú kosné lúky, kde sú zastúpené  nevädzovec lúčny (Jacea pratensis), kukučka lúčna (Lychnis flos-cuculi), štrkáč neskorý (Rhinanthus serotinus), iskerník prudký (Ranunculus acris), rebríček obyčajný (Achillea millefolium), zvonček konáristý (Campanula patula) a mnohé ďalšie.Vlhké podmienky tiesňavy a množstvo zamokrených plôch blízkeho okolia poskytuje vhodné podmienky pre živočíchy, ktoré  sú priamo viazané na vodný tok Hybice: skokan hnedý (Rana temporaria), kunka žltobruchá (Bombina variegata) a ropucha bradavičnatá (Bufo bufo). V blízkom okolí  sa vyskytuje aj salamandra škvrnitá (Salamandra salamandra), mlok horský (Triturus alpestris) a  mlok karpatský (Triturus montandoni). 

Charakteristickým plazom viazaným na brehové porasty okolo vodných tokov je užovka obojková (Natrix natrix), slepúch lámavý (Anguis fragilis). Vo vegetácii na okraji toku sa vyskytuje  jašterica živorodá (Lacerta vivipara). V úsekoch rieky Hybica pretekajúcej tiesňavou sa vyskytuje celoročne aj vzácna vydra riečna (Lutra lutra). 

Na záujmovom území sa vyskytujú aj bezstavovce (Evertebrata), ktoré veľmi citlivo reagujú na najmenšie zmeny v prírodnom prostredí. Z chrobákov (Coleoptera) sa vyskytujú viaceré horské a podhorské druhy napr.: bystruška medená (Carabus cancellatus), bystruška zlatá (Carabus auronitens), behúnik kovový (Amara aenea), zlatoň obyčajný (Cetonia aurata), fúzač kôrový (Rhagium inquisitor), tvrdoň smrekový (Hylobius abietis) a mnoho ďalších druhov. Z motýľov (Lepidoptera) je to napr.: babôčka pávooká (Vanessa io), babôčka žihľavová (Aglais urticae), žltáčik rešetliakový (Gonopteryx rhamni). Z vtákov sa v Hybickej tiesňave a jej blízkom okolí vyskytujú druhy ako drozd čierny (Turdus merula), drozd plavý (Turdus philomelos), vodnár potočný (Cinclus cinclus), ďateľ veľký (Dendrocopos major), ďateľ trojprstý (Picoides tridactylus), ďateľ čierny (Dryocopus martius), trasochvost horský (Motacilla cinerea) a bocian čierny (Ciconia nigra). V stromovom poschodí porastov sú bežné spevavce, napr.: sýkorka veľká (Parus major), sýkorka belasá (Parus caeruleus), sýkorka lesklohlavá (Parus palustris), pinka lesná (Fringilla coelebs), stehlík čížavý (Carduelis spinus), hýľ lesný (Pyrrhula pyrrhula), oriešok hnedý (Troglodytes troglodytes), vrchárka modrá (Prunella modularis), ktorá osídľuje najmä príbrežný porast potoka. V širšom okolí sa vyskytujú dravce myšiak hôrny (Buteo buteo), sokol myšiar (Falco tinnunculus), jastrab veľký (Accipiter gentilis), jastrab krahulec (Accipiter nisus), orol krikľavý (Aquila pomarina) a sovy: sova obyčajná (Strix aluco), myšiarka ušatá (Asio otus), výr skalný (Bubo bubo). Z cicavcov viazaných na vodné prostredie sa tu vyskytuje hryzec vodný (Arvicola terrestris), z drobných zemných cicavcov ryšavka krovinná (Apodemus sylvaticus), ryšavka žltohrdlá (Apodemus flavicollis), plch lesný (Dryomys nitedula), plch lieskový (Muscardinus avellanarius), hrdziak lesný (Clethrionomys glareolus), myšovka horská (Sicista betulina). Z hmyzožravcov je to jež bledý (Erinaceus concolor) a piskor obyčajný (Sorex araneus). Z netopierov je tu okrem netopiera obyčajného (Myotis myotis), aj netopier fúzaty (Myotis mystacinus).
1.6.2. Stručný opis predmetu ochrany

Chránený areál Hybická tiesňava bol vyhlásený z dôvodu ochrany biotopov európskeho významu: Ra6 (7230) Slatiny s vysokým obsahom báz, Lk5 (6430) Vysokobylinné spoločenstvá na vlhkých lúkach, Lk1 (6510) Nížinné a podhorské kosné lúky, Sk1 (8210) Karbonátové skalné steny so štrbinovou vegetáciou a biotopu druhu živočícha európskeho významu kunka žltobruchá (Bombina variegata). 
Biotop Kr2 (5130) Porasty borievky obyčajnej, ktorý bol evidovaný ako predmet ochrany nebol pri terénnom mapovaní potvrdený, preto nie je predmetom ochrany chráneného územia.

1.6.3. Hodnotenie stavu predmetu ochrany, stanovenie priorít v území

Prioritnou časťou územia je tiesňava, kde si potok Hybica vytvoril krátky kaňon. Táto časť je zaradená v A zóne územia. Veľmi hodnotnou časťou sú druhovo bohaté kosné lúky a plošne malé plochy slatín, ktoré sa zachovali vo vlhkejších častiach chráneného areálu, aj keď väčšina z nich je značne degradovaná. V súčasnosti toto územie ovplyvňuje poľnohospodárska činnosť, najmä pastva a preháňanie dobytka. Pre zabezpečenie ďalšej existencie biotopov a biotopov druhov v území  je dôležité usmernenie ľudských aktivít tak, aby nedochádzalo k  poškodzovaniu a negatívnemu ovplyvňovaniu cenných biotopov a druhov na nich viazaných. 

 V strednej, najvlhkejšej časti územia biotopy slatín a vlhkých lúk podliehajú postupujúcej sukcesii a zarastaniu krovinovou vegetáciou. Vplyvom nadmerného odčerpávania vlahy drevinami, absencii odstraňovania biomasy a vhodného spôsobu obhospodarovania dochádza k postupnému zmenšovaniu týchto cenných plôch. 
Realizáciou opatrení smerujúcich k potlačeniu sukcesie a presvetleniu krovitých a stromových zárastov, sa budú pozitívne ovplyvňovať všetky predmety ochrany.
Stav predmetu ochrany v území a v rámci bioregiónu vyplýva zo zhodnotenia stavu druhov a biotopov zo správy podľa článku 17 smernice o biotopoch, medzinárodných záväzkov a cieľov stanovených v strategických dokumentoch Slovenskej republiky (SR).
	Kód biotopu
	Reprezentatívnosť biotopu 

v území
	Relatívna rozloha biotopu 

v území
	Zachovalosť biotopu v území
	Stav biotopu 

v území
	Stav biotopu

 v rámci bioregiónu
	Bioregión
	Cieľ

 ochrany

 v rámci

 územia
	Priorita

	6430
	B
	C
	B
	B
	FV
	alpský
	Nutné udržanie

stavu v území
	nízka

	7230
	B
	C
	B
	B
	U1
	alpský
	Nutné zlepšenie
stavu v území
	stredná

	6510
	B
	B
	B
	B
	FV
	alpský
	Nutné udržanie

stavu v území
	nízka

	8210
	A
	C
	A
	A
	FV
	alpský
	Nutné udržanie

stavu v území
	nízka


	Názov druhu
	Relatívna početnosť v území
	Zachovalosť populácie v území
	Stav izolovanosti populácie v území
	Celkový stav populácie v území
	Stav druhu na úrovní biogeografického regiónu
	Bioregión
	Ciele ochrany
	Priorita

	Bombina variegata
	C
	B
	C
	B
	U1
	alp
	nutné zlepšenie stavu v území
	stredná


         Stav priaznivý

A – priaznivý – výborný
C – nepriaznivý - narušený


         Stav nevyhovujúci
B – priaznivý – dobrý

D – nepriaznivý - nevyhovujúci

         Stav zlý




Na základe zohľadnenia stavu biotopov a druhov európskeho významu, ktoré sú predmetom ochrany, sú v ďalšej časti stanovené ciele, ktoré zohľadňujú ich stav a potreby zmien v rámci biogeografického regiónu.
1.6.4. Hodnotenie ďalších osobitných záujmov ochrany prírody a krajiny v území

Chránený areál predstavuje vegetačne aj floristicky cenné územie. Hybická tiesňava je rozsahom aj vývojom ojedinelá. Hlboké tiesňavovité úseky potoka Hybica sa ostro zarezávajú do treťohorných vápencov vystupujúcich medzi mechanicky menej odolnými horninami. Okrem významných spoločenstiev nelesnej vegetácie a karbonátových skalných stien so štrbinovouvegetáciou je v území zaznamenaný výskyt ďalších biotopov európskeho a národného významu: Lk3 Mezofilné pasienky 
a spásané lúky, Ls9.3 (9410) Podmáčané smrekové lesy, Lk6 Podmáčané lúky horských a podhorských oblastí, Lk10 Vegetácia vysokých ostríc, Kr8 Vŕbové kroviny stojatých vôd, Ra7 Sukcesne zmenené slatiny. 
Z  druhov európskeho a národného významu je potrebné spomenúť druhy:  črievičník papučkový (Cypripedium calceolus), ostrica dvojdomá (Carex dioica) skokan hnedý (Rana temporaria), vretenica severná (Vipera berus), medveď hnedý (Ursus arctos),  vlk dravý (Canis lupus), rys ostrovid (Lynx lynx), vydra riečna (Lutra lutra), dulovnica väčšia (Neomys fodiens), dulovnica menšia (Neomys anomalus), myšovka vrchovská (Sicista betulina), hranostaj čiernochvostý (Mustela erminea), veverica stromová (Sciurus vulgaris). V chránenom území boli zaznamenané aj biotopy druhov vtákov európskeho významu a biotopy  sťahovavých druhov vtákov: ďateľ trojprstý (Picoides tridactylus), ďateľ čierny (Dryocopus martius), jariabok hôrny (Bonasa bonasia), kuvik kapcavý (Aegolius funereus), kuvik vrabčí (Glacidium passerinum), trasochvost horský (Motacilla cinerea), kolibkárik čipčavý (Phylloscopus collybita), kolibkárik spevavý (Phylloscopus trochilus), kolibkárik sykavý (Phylloscopus sibilatrix), holub hrivnák (Columba palumbus), penica popolavá (Sylvia curruca), penica čiernohlavá (Sylvia atricapilla), kukučka jarabá (Cuculus canorus).

Vzácny je výskyt druhu kosatec sibírsky (Iris sibirica), ktorého výskyt sa v ostatných rokoch zredukoval natoľko, že sa v podhorí Tatier vyskytuje iba na niekoľkých lokalitách.



1.7. Výsledky komplexného zisťovania stavu lesa
V chránenom území sa nachádzajú ochranné lesy v súkromnom užívaní Pozemkového spoločenstva bývalých urbarialistov (PSBU) obce Východná a Urbárskeho pozemkového spoločenstva (UPS) obce Hybe, v lesnom hospodárskom celku (LHC) Račková. Starostlivosť o lesy sa riadi platným programom starostlivosti o les. V záujmovom území sa na lesnom pôdnom fonde nachádzajú nasledovné lesné porasty: 
· Porast 57, HSLT 635 (podmáčané smrečiny), vek 40 r., prebierkový zmiešaný les na podmáčanom stanovišti; 
· Porast 6, HSLT 621 (extrémne vápencové smrečiny s javorom), vek 110, smreková monokultúra rubného veku s vtrúsenými listnáčmi v podraste; 
· Porast 7, HSLT  621 (extrémne vápencové smrečiny s javorom), vek 40 r.,  mladší zmiešaný les na extrémnych stanovištiach.
2. Socioekonomické pomery (využívanie územia a jeho okolia) pozitívne a negatívne faktory

2.1. Historický kontext

Významným fenoménom pre miestnych obyvateľov bolo poľnohospodárstvo, ktoré zároveň menilo štruktúru a vzhľad krajiny. V minulom storočí sa na predmetnom území intenzívne obrábala pôda. Intenzívne poľnohospodárske využívanie územia je možné čítať aj z leteckých snímok z roku 1950 (http://mapy.tuzvo.sk/HOFM/). 

Obr. 7: Výrez z historickej mapy

Obr. 8: Pohľad na územie v 80-tych rokoch minulého storočia.

 Obr. 9: Pohľad na chránené územie v súčasnosti a v 50-tych rokoch minulého storočia
V minulosti bolo územie ovplyvnené výstavbou úzkorozchodnej lesnej železničky, ktorou sa prepravovalo drevo priamo cez tiesňavu vytvorenú potokom Hybica. V súčasnosti je ešte možné rozoznať miesta, kadiaľ železnička viedla, no trať je asanovaná.
V osemdesiatych rokoch minulého storočia bola časť územia zahrnutá do návrhu chráneného územia Hybské Sihly za účelom ochrany kurovitých vtákov. Toto chránené územie nebolo nikdy vyhlásené.

2.2. Stručný opis aktuálneho stavu

Územie chráneného areálu, okrem vlastnej tiesňavy Hybického potoka, je dlhodobo využívané. Lúky obhospodaruje Roľnícke družstvo v Hybiach a lesy sú v súkromnom užívaní PSBU obce Východná a UPS obce Hybe. V spodnej časti chráneného územia sa nachádza salaš. Ovce sú na území počas celého vegetačného obdobia. Časť z vysokobylinných spoločenstiev  na vlhkých lúkach a podhorské kosné lúky sú pravidelne koncom júna kosené a následne sú dopásané.
Najcennejšie biotopy v území sú biotopy viazané a priamo závislé na samotnom toku Hybice. Krovitá vegetácia sa nachádza najmä v okolí 
malých potôčkov vyskytujúcich sa v území. 
Tieto slúžia aj ako napájadlá pre hospodárske zvieratá. V súčasnosti je územie prepásané menšími stádami dobytka a neboli pozorované zásadné zmeny v území. V prípade, že v budúcnosti bude požiadavka na navýšenie počtu dobytčích jednotiek, bude potrebné dôsledne sledovať a neprekračovať únostnosť územia.
Kosenie a extenzívne prepásanie stádami oviec a hovädzieho dobytka na biotope vlhkomilných vysokobylinných spoločenstiev na poriečnych nivách je potrebné z hľadiska udržania priaznivého stavu biotopov a druhov ponechať.

 2.3.   Návrh zásad a opatrení využívania územia a jeho okolia z hľadiska cieľov ochrany
Cieľom správneho obhospodarovania biotopov Natura 2000 je priviesť ich do tzv. priaznivého stavu alebo udržať ich v ňom. Za priaznivý stav biotopov sa považuje taký stav, keď

· výmera biotopu je stabilná (prinajmenšom neklesá), prípadne sa zvyšuje,

· stav jeho typických druhov je priaznivý (nezhoršuje sa), prípadne sa zlepšuje,

· štruktúra a funkcie biotopu sú zachované.

K zabezpečeniu cieľov ochrany slúži diferenciácia územia na ekologicko-funkčné priestory. Ekologicko-funkčné priestory (ďalej len „EFP“) sú vymedzené na základe zoskupenia ekologicky príbuzných biotopov a ich rovnakého ekologického a socioekonomického hodnotenia. EFP je charakterizovaný homogenitou ekologických podmienok a jednotným funkčným zameraním z hľadiska cieľov ochrany prírody, pričom je v území priestorovo opakovateľnou jednotkou s podrobne určeným typom základnej starostlivosti. 

Územie chráneného areálu Hybická tiesňava je zónované. Vyčlenené sú tri zóny a pre zónu B a D po tri ekologicko-funkčné priestory.
Zóna A (5. stupeň ochrany) je vyčlenená v území pôvodnej prírodnej pamiatky Hybická tiesňava. Zahŕňa biotopy Sk1(8210) Karbonátové skalné steny so štrbinovou vegetáciou, Br6 (6430) Brehové porasty deväťsilov a Ls1.4 (91E0*) Horské jelšové lužné lesy. Platí tam bezzásahový režim a EFP v tejto zóne neboli vyčleňované. Jej výmera je 11,37 ha.
Zóna B (4. stupeň ochrany) zahŕňa biotopy slatín a vlhkých lúk, ktoré sú v rôznom štádiu zarastania a vyžadujú rôzny spôsob obhospodarovania. Jej výmera je 65,17 ha. Územie bolo na základe potrebného  režimu starostlivosti o biotopy a druhy rozčlenené na 3 ekologicko-funkčné priestory:
· EFP1 – slatiny a vlhké lúky – zahŕňa najcennejší biotop v území, ktorým sú slatiny s vysokým obsahom báz (Ra6). Biotop sa spolu s ostatnými lúčnymi biotopmi nachádza v rôznom štádiu zarastenia výmladkami drevín. Okrem biotopu Ra6 Slatiny s vysokým obsahom báz a Ra7 Sukcesne zmenené slatiny sa v EFP 1 nachádzajú aj biotopy Lk6 Podmáčané lúky horských a podhorských oblastí a Lk5 Vysokobylinné spoločenstvá na vlhkých lúkach a Lk10 Vegetácia vysokých ostríc. Jeho výmera je 7,08 ha.
· EFP2 – podmáčané lúky a zarastajúce slatiny – zahŕňa biotopy Lk6 Podmáčané lúky horských a podhorských oblastí, Lk3 Mezofilné pasienky a spásané lúky a biotop Ra7 Sukcesne zmenených slatín. Výmera je 13,32 ha.
· EFP3 – kroviny – je tvorený krovinami (biotop Kr8), pasienkovými lesmi a vŕbovými krovinami stojatých vôd, biotopom Lk5 Vysokobylinnými spoločenstvami na vlhkých lúkach a zarastajúcimi pasienkami. Výmera je 44,77 ha.
Zóna D (2. stupeň ochrany) s výmerou 470,79 ha, s výskytom biotopu Lk1 Nížinných a podhorských kosných lúk, krovín a pasienkového lesa, ktorá je na základe rôznej potreby obhospodarovania rozčlenená na tri EFP:
1. EFP4 – lúčne biotopy – zahŕňa biotopy Lk1 Podhorské kosné lúky, Lk3 Mezofilné pasienky a spásané lúky s vtrúsenými biotopmi vlhkých lúk (Lk6), s výmerou 241,95 ha.
· EFP5 – krovité a stromové porasty – zahŕňa lesné porasty biotopu Ls9.3 (9410), so stromovou a krovitou vegetáciou. V okolí potôčkov a v severnej časti chráneného územia sú kroviny, ktoré prechádzajú do pasienkového lesa. Výmera EFP je 225,13 ha.
· EFP6 – plochy bez biotopov – je tvorený sieťou ciest a plôch bez výskytu biotopu, prevažne intenzívne využívané napr. v okolí napájadiel, s výmerou 3,71 ha.
     Základom pre podrobnejšie určenie režimu starostlivosti o biotopy a druhy sú manažmentové modely (rámcové opatrenia starostlivosti): 

Prechodné rašeliniská, slatiny (Ra6)
· Zabrániť narúšaniu vodného režimu lokality (jej odvodňovaniu a melioračným zásahom v jej okolí), pastve, hnojeniu, košarovaniu, zalesňovaniu a mechanickému poškodeniu lokality.
· Na lokalitách zarastajúcich sukcesnými drevinami v intervale raz za 3 roky odstrániť v jesenných alebo zimných mesiacoch náletové dreviny. 
· Raz za päť rokov môže byť lokalita aj pomulčovaná s využitím ľahšej mechanizácie.
· Predovšetkým na lokalitách s narušeným vodným režimom a lokalitách s hustejšou vegetáciou, resp. v častiach, kde sa rozširujú niektoré druhy (najmä tráv napr. bezkolenec) na úkor iných druhov, je potrebné zabezpečiť kosenie, raz ročne alebo raz za dva roky. Je nevyhnutné aj následné odstránenie pokosenej biomasy z lokality. Kosenie má byť realizované ručne alebo pomocou ľahkej mechanizácie.  
Vysokobylinné spoločenstvá na vlhkých lúkach (Lk5) 
· Kosenie raz za 3 až 5 rokov v termíne od začiatku júla, s následným odstránením pokosenej biomasy. 
· Kosba by mala byť realizovaná ľahkou mechanizáciou (napr. krovinorezom), aby nedochádzalo k utláčaniu podkladu.
· Odstraňovanie náletových drevín na lokalitách v jesenných až zimných mesiacoch s následným odstránením biomasy.

· Odstraňovanie inváznych a nepôvodných invázne sa správajúcich druhov rastlín, spôsobom vhodným pre dané druhy.

· Ako alternatívny manažment je možné využiť aj mulčovanie v intervale raz za 5 rokov.
· Zabrániť hnojeniu, pastve, ich rozorávaniu, úpravám vodného režimu a likvidácii lokalít výstavbou
Mezofilné lúky (Lk1)  
· Kosenie 1-2 x ročne s príležitostnou extenzívnou pastvou so sušením sena na mieste, kde ho môžu opustiť prežívajúce živočíchy (bezstavovce).
· Lokality môžu byť aj dopásané po prvej kosbe, v prípade, že nebude zabezpečená druhá kosba počas daného roku. Zaťaženie je vhodné 0,3 – 0,6 VDJ/ha, pričom je potrebné zabezpečiť rovnomerné rozmiestnenie zvierat v rámci lokality.

· Pasenie hovädzieho dobytka alebo oviec sa odporúča na krátky čas, vhodnejšia je rotácia pastvy a kosby.
· Odstraňovanie náletových drevín na lokalitách v jesenných až zimných mesiacoch s následným odstránením biomasy.

· Je prípustné aj dodatočné prihnojovanie (najmä v prípade porastov, ktoré sa kosia 2-krát ročne) a to výlučne maštaľným hnojom, nie hnojovicou, raz za dva roky. Maximálne odporúčané množstvo dusíka je 50 kg na hektár.

· Zabrániť prísevom, ich rozorávaniu a likvidácii výstavbou. 

· V prípade dlhodobo opustených lokalít, kde sú expanzívne rozšírené niektoré druhy, je potrebné zabezpečiť asanačné opatrenia, ktoré zahŕňajú okrem odstránenia sukcesných drevín aj kosenie lokality v čase začínajúceho kvitnutia nežiaduceho druhu, aby sa zabezpečila jeho efektívnejšia eliminácia. Vhodné je aj opakované kosenie v priebehu roka, aby sa pravidelne odstraňovala biomasa a oslabovali sa jedince nežiaduceho druhu.

Skalné a sutinové biotopy (Sk1)

· Zabrániť ťažbe horninového podkladu, mechanickému poškodeniu. Zabrániť výstavbe objektov v blízkosti skalných útvarov, ktoré by mali za následok zmenu svetelných a vlhkostných pomerov na lokalite.
Kunka žltobruchá (Bombina variegata)
· Zachovať rozlohu a kvalitu reprodukčných lokalít. V miestach kde zanikli reprodukčné lokality je možné ich obnovovať, alebo budovať nové náhradné nádrže. 

· Zamedziť odvodňovaniu mokradí a priekop.

· Zabrániť chemizácii prostredia v blízkosti lokalít biotopov kunky. 
· Na lúkach v bezprostrednej nadväznosti na rozmnožovacie lokality je vhodné aplikovať ručné  kosenie alebo extenzívnu pastvu.
Zásady platné pre celé územie

· Zabrániť narúšaniu vodného režimu lokality (odvodňovanie, úprava tokov a pod) v širšom okolí, keďže správny hydrologický režim je kľúčovým faktorom pre existenciu rašelinných biotopov.
· Lúčne ekosystémy pravidelne kosiť, prípadne extenzívne prepásať.
· Odstraňovanie náletových drevín podľa potreby v jesenných až zimných mesiacoch, s následným odstránením biomasy.
3. Ciele starostlivosti a opatrenia na ich dosiahnutie

3.1. Stanovenie dlhodobých cieľov starostlivosti v nadväznosti na ekologicko-funkčné priestory a zóny


Hlavný strategický cieľ: Dosiahnuť do roku 2027 zlepšenie nepriaznivého stavu a zachovať priaznivý stav biotopov a druhov európskeho významu, ktoré sú predmetom ochrany územia.
Hlavný cieľ bude zabezpečený realizáciou opatrení v jednotlivých zónach a EFP a zapojením vlastníkov a užívateľov pozemkov, samosprávy a miestneho obyvateľstva do ochrany a propagácie chráneného územia. Zapojením sa do aktivít, ktoré prispejú k zachovaniu prírodných hodnôt a spopularizovaniu územia v povedomí širšej verejnosti, dôjde k nárastu počtu návštevníkov, ktorí prinesú prospech miestnym obyvateľom v podobe využívania nimi ponúkaných služieb.
3.2. Stanovenie operatívnych cieľov v nadväznosti na ekologicko-funkčné priestory a zóny
Jednotlivé operatívne ciele vychádzajú z hlavného cieľa. Pre stanovenie operatívnych cieľov bolo brané do úvahy diferencovanie územia na zóny a ekologicko-funkčné priestory na základe kombinácie podobných ekologických podmienok, stavu a nárokov biotopov a z toho vyplývajúcich opatrení. 

Stav biotopov a biotopov druhov bude pravidelne monitorovaný a výsledky stavu v území budú vyhodnocované. Za týmto účelom je v území povolená usmernená vedecko-výskumná činnosť s použitím nedeštrukčných vedeckých metód.
Operatívny cieľ 1: Zachovať súčasný stav kategórie B biotopu európskeho významu Lk1 Nížinné a podhorské kosné lúky v rámci EFP4 v zóne D.

Operatívny cieľ 2: Zachovať súčasný stav kategórie B biotopu Lk5 Vysokobylinné spoločenstvá na vlhkých lúkach a dosiahnuť do roku 2027 zlepšenie stavu z kategórie B do kategórie A u biotopu Ra6 Slatiny s vysokým obsahom báz a zachovanie iných podmáčaných biotopov v území ako Lk6 Podmáčané lúky horských a podhorských oblastí a druhov na nich viazaných, vrátane druhu kunka žltobruchá (Bombina variegata) v rámci vyčleneného EFP1 a EFP2 v zóne B.

Operatívny cieľ 3: Udržanie stavu kategórie A biotopu Sk1 Karbonátové skalné steny so štrbinovou vegetáciou a typických geomorfologických foriem tiesňavy v území v rámci zóny A.

Operatívny cieľ 4: Zachovať stav biotopov krovín, podmáčaných smrečín a vysokobylinných porastov v EFP3 v zóne B a v EFP5 v zóne D, ako vhodný biotop pre druh kunka žltobruchá (Bombina variegata).

Operatívny cieľ 5: Zlepšiť poznanie stavu a nárokov biotopov a druhov, ktoré sú predmetom ochrany alebo  ďalších osobitných záujmov ochrany prírody a krajiny v území.

Operatívny cieľ 6: Zlepšiť povedomie miestnych obyvateľov o ochrane prírody v území Hybická tiesňava a o význame lokality pre ochranu prírody.
3.3. Rámcové plánovanie a modely hospodárenia pre lesné biotopy 
V súčasnosti sú lesy v chránenom území zaradené ako lesy ochranné. Starostlivosť o lesy sa riadi platným programom starostlivosti o les, ktorý je v súčasnosti v štádiu obnovy. Kategóriu lesov nie je potrebné meniť. Ochranné lesy zabezpečujú špecifické potreby pre dosiahnutie priaznivého stavu biotopov a biotopov druhov, ktoré sa v navrhovanom chránenom území vyskytujú. Je potrebné uplatňovať maloplošné formy podrastového hospodárskeho spôsobu vo forme hlúčikov alebo skupín resp. účelový výber. V cieľovom a obnovnom drevinovom zložení uplatňovať vo väčšej miere prípravné dreviny. 

3.4. Navrhované opatrenia, stanovenie harmonogramu ich plnenia, určenie subjektu zodpovedného za ich, stanovenie merateľných indikátorov ich plnenia

Opatrenia sú navrhnuté na obdobie rokov 2019-2048. 
	Vedľajší (operatívny) cieľ 1: Zachovať súčasný stav kategórie B biotopu európskeho významu Lk1 Nížinné a podhorské kosné lúky v rámci EFP4 v zóne D.

	Merateľný indikátor plnenia: zachovaný súčasný stav B biotopu Lk1 na území celého EFP4 v rámci zóny D

	Opatrenie1.1
	Zabezpečiť udržiavací manažment na celej ploche biotopu Lk1 

	
	Merateľný indikátor plnenia: zabezpečená starostlivosť na celej ploche, udržanie biotopu Lk1 v žiaducom stave (stav B) bez známok intenzifikácie a prítomnosti expanzívnych, inváznych a nepôvodných druhov 

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje
	EFP/

zóna

	1.1.1.
	Rokovanie s užívateľom a vlastníkom o potrebe vhodného manažmentu - Informovať vlastníkov o možnostiach podpory z PRV s dlhodobým cieľom prevzatia zodpovednosti za udržanie biotopu v priaznivom stave.
	prezenčná listina, dohoda  z rokovania a vstup vlastníkov do PRV
	2019 - 2021

	ŠOP SR
	rozpočet ŠOP SR
	EFP4/zóna D


	1.1.2.
	Zabezpečiť kosenie lokality podľa rámcov starostlivosti pre mezofilné lúky 1 – 2 krát ročne, s následným odstránením pokosenej biomasy (po jej presušení) vyhrabaním a jej odvozom mimo plochu územia
	Pokosená plocha biotopu Lk1 (fotodokumentácia), zachovaný stav B biotopu
	2019 – 2048
(každoročne)
	vlastníci pozemkov
	vlastníci pozemkov alebo iné zdroje
	EFP 4/ zóna D



	1.1.3.
	Pastva (extenzívna) v území v zmysle zásad pre mezofilné lúky – dopásanie porastov v jesennom období v prípade nerealizovanej druhej kosby
	Prepásaná alebo dopásaná plocha EFP 4 v zóne D (fotodokumentácia), zachovaný stav B biotopu 
	2019 – 2048
(podľa potreby)
	vlastníci pozemkov
	vlastníci pozemkov alebo iné zdroje
	EFP 4/ zóna D



	1.1.4.
	V prípade potreby výrub drevín, (udržiavať pokryvnosť drevín do 5% s ponechaním solitérov). Výrub realizovať v zimnom období, zvyšky po ťažbe vyviezť mimo plochu CHA. 
	Zväčšenie plochy územia bez porastenia drevín na maximálnu možnú mieru 

fotodokumentácia pred a po zásahu), zachovaný stav B biotopu
	2019 - 2021
	ŠOP SR, vlastníci (užívatelia) pozemkov
	Vlastníci alebo iné zdroje
	EFP 4/ zóna D



	Vedľajší (operatívny) cieľ 2: Zachovať súčasný stav kategórie B biotopu Lk5 Vysokobylinné spoločenstvá na vlhkých lúkach a dosiahnuť do roku 2027 zlepšenie stavu z kategórie B do kategórie A u biotopu Ra6 Slatiny s vysokým obsahom báz a zachovanie iných podmáčaných biotopov v území ako Lk6 Podmáčané lúky horských a podhorských oblastí a druhov na nich viazaných, vrátane druhu kunka žltobruchá (Bombina variegata) v rámci vyčleneného EFP1 a EFP2 v zóne B.

	Merateľný indikátor plnenia: v roku 2027 zachovaný stav B biotopu Lk5, dosiahnutý stav A biotopu Ra6 a udržaný tento stav do roku 2047, zachovaný výskyt biotopu Lk6 v území a výskyt druhu Bombina variegata  v rámci celých EFP1 a EFP2

	Opatrenie2.1. 
	Zabezpečiť obnovný manažment na plochách biotopov Lk5 a Lk6

	
	Merateľný indikátor plnenia: zabezpečená starostlivosť o biotop Lk5  a Lk6, ich udržanie v žiaducom stave (stav B) bez známok intenzifikácie a prítomnosti expanzívnych, inváznych a nepôvodných druhov

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje
	EFP

	2.1.1
	Rokovanie s užívateľom a vlastníkom o potrebe vhodného manažmentu - Informovať vlastníkov o možnostiach podpory z PRV s dlhodobým cieľom prevzatia zodpovednosti za udržanie biotopu v priaznivom stave.
	prezenčná listina, dohoda  z rokovania a vstup vlastníkov do PRV
	2019 - 2021

	ŠOP SR
	rozpočet ŠOP SR
	EFP1/ zóna B EFP2/ zóna B



	2.1.2
	Výrub výmladkov drevín minimálne 1 x za 3 roky v jesenných a zimných mesiachoch. Výmladky odstraňovať až do ich vymiznutia. Hrubšie výmladky sa odstránia motorovou pílou, tenšie krovinorezom alebo nožnicami. Vyrúbané dreviny je potrebné vyniesť mimo lokalitu.
	Plocha bez výskytu výmladkov drevín

fotodokumentácia pred a po zásahu), zachovaný stav B biotopov
	Raz za 3 roky
	ŠOP SR, vlastníci (užívatelia) pozemkov 
	Vlastníci alebo rozpočet ŠOP SR, iné zdroje
	EFP1/ zóna B EFP2/ zóna B



	2.1.3
	Zabezpečenie kosenia biotopu ľahkou mechanizáciou na jeseň, s následným odstránením pokosenej biomasy mimo územie 
	Realizované opatrenia na celej výmere biotopu (fotodokumentácia pred a po zásahu), zachovaný stav B biotopov
	2021 – 2048
(raz za 3-5 rokov)
	ŠOP SR, vlastníci (užívatelia) pozemkov
	Vlastníci alebo rozpočet ŠOP SR,

iné zdroje
	EFP1/ zóna B EFP2/ zóna B



	2.1.4
	Zvýšenie výmery cieľových biotopov na úkor zarastených plôch a krovín – postupným odstraňovaním krovín z okrajov EFP3 v mimohniezdnom, jesennom období
	Zväčšená plocha biotopov Lk5 a Ra6, zachovaný stav B biotopov
	2021 – 2048
 (raz za 3-5 rokov)
	ŠOP SR, vlastníci (užívatelia) pozemkov
	Vlastníci alebo rozpočet ŠOP SR,

iné zdroje
	EFP1/ zóna B EFP2/ zóna B

EFP3/ zóna B

	2.1.5
	Zabrániť narúšaniu vodného režimu lokality (jej odvodňovaniu a melioračným zásahom aj v jej okolí), eutrofizácii hnojeniu, zalesňovaniu a mechanickému poškodeniu lokality 
	Zachovanie vhodných vlhkostných pomerov a hydrologického režimu, zachovaný stav B biotopov
	trvalý
	ŠOP SR, vlastníci (užívatelia) pozemkov 
	rozpočet ŠOP SR, iné zdroje
	EFP1/ zóna B



	2.1.6
	Zabezpečiť mulčovanie na novo vzniknutých plochách bezlesia v prvom roku  v jesennom období (po realizácii aktivity 2.1.4) 
	Plochy zmulčované (fotodokumentácia pred a po zásahu)
	2021 – 2022
(podľa potreby) 


	ŠOP SR, vlastníci (užívatelia) pozemkov
	rozpočet ŠOP SR,

vlastníci,

iné zdroje
	EFP1/ zóna B EFP2/ zóna B



	Opatrenie 2.2.
	Zabezpečenie manažmentu na biotopoch slatinných rašelinísk (Ra6)

	
	Merateľný indikátor plnenia: zabezpečená starostlivosť o biotop Ra6, zlepšenie stavu do stavu A, udržanie vodného režimu a zachovanie priaznivého stavu na ne viazaných druhov živočíchov vrátane druhu kunka žltobruchá (Bombina variegata)

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje
	EFP

	2.2.1
	Zabezpečenie kosenia biotopu ľahkou mechanizáciou na jeseň, s následným odstránením pokosenej biomasy mimo územie
	Realizované opatrenia na celej výmere biotopu (fotodokumentácia pred a po zásahu), zachovaný stav B biotopov
	2021 – 2048
 (raz za 3-5 rokov)
	ŠOP SR, vlastníci (užívatelia) pozemkov
	Vlastníci alebo rozpočet ŠOP SR,

iné zdroje
	EFP1/zóna B

	2.2.2
	Zabrániť narúšaniu vodného režimu lokality (jej odvodňovaniu a melioračným zásahom aj v jej okolí), eutrofizácii hnojeniu, zalesňovaniu a mechanickému poškodeniu lokality
	Zachovanie vhodných vlhkostných pomerov a hydrologického režimu, zachovaný stav B biotopov
	trvalý
	ŠOP SR, vlastníci (užívatelia) pozemkov
	Vlastníci alebo rozpočet ŠOP SR,

iné zdroje
	EFP1/ zóna B

	2.2.3
	Zabezpečiť mulčovanie (len v prípade potreby)
	Plochy zmulčované (fotodokumentácia pred a po zásahu)
	podľa potreby
	ŠOP SR, vlastníci (užívatelia) pozemkov
	rozpočet ŠOP SR,

vlastníci,

iné zdroje
	EFP1/ zóna B

	2.2.4


	monitoring biotopov a druhu, ktoré sú predmetom ochrany, založenie trvalo monitorovacích plôch 
	údaje o veľkosti populácií, štruktúre a funkciách (stave) predmetov ochrany, záznamy v KIMS


	2019-2048 kaž. 5 rokov 
	ŠOP SR - Správa TANAP
	rozpočet ŠOP SR, iné
	EFP1/ zóna B

	Vedľajší (operatívny) cieľ 3: Udržanie stavu kategórie A biotopu Sk1 Karbonátové skalné steny so štrbinovou vegetáciou a typických geomorfologických foriem tiesňavy v území v rámci zóny A.

	Merateľný indikátor plnenia: zachovaný stav A biotopu Sk1, bez negatívnych zmien

	Opatrenie3.1.
	Zabezpečiť udržanie priaznivého stavu biotopu v zóne A

	
	Merateľný indikátor plnenia: územie bez zásahu a negatívnych vplyvov 

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje
	EFP

	3.1.1.
	Územie bez aktívneho manažmentu ponechané bez zásahu
	Zachované skalné steny územia tiesňavy potoka Hybica
	2019 - 2021

	ŠOP SR
	rozpočet ŠOP SR
	zóna A



	Vedľajší (operatívny) cieľ 4: Zachovať stav biotopov krovín, podmáčaných smrečín a vysokobylinných porastov v EFP3 v zóne B a v EFP5 v zóne D, ako vhodný biotop pre druh kunka žltobruchá (Bombina variegata).

	Merateľný indikátor plnenia: udržaný výskyt krovín, vysokobylinných porastov a podmáčaných smrečín s vhodnými podmienkami pre výskyt druhu Bombina variegata v EFP3 a EFP5

	Opatrenie 4.1
	Zachovanie porastov krovín a vysokobylinných porastov v súčasnej výmere 

	
	Merateľný indikátor plnenia: ponechanie väčšiny porastov bez zásahu a redukcia ich prípadného šírenia do travinných biotopov 

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje
	EFP

	4.1.1
	Udržiavanie okrajov krovín v súčasnej výmere – výrubom v jesenných mesiacoch
	Zachovaná výmera krovín, jej nerozširovanie na úkor travinných biotopov územia
	Trvalý 
	ŠOP SR, vlastníci (užívatelia) pozemkov
	Vlastníci alebo rozpočet ŠOP SR,

iné zdroje
	EFP3/ zóna B, EFP5/zóna D

	4.1.2
	Na niektorých okrajoch odstraňovanie krovín s cieľom rozšíriť plochu nelesných biotopov (viď aktivita 2.1.4)
	Zníženie výmery  krovín v prospech  biotopov Lk5 a Lk6
	2021 – 2046
(raz za 3-5 rokov)
	ŠOP SR, vlastníci (užívatelia) pozemkov
	Vlastníci alebo rozpočet ŠOP SR,

iné zdroje
	EFP3/ zóna B

	4.1.3
	Trvalo udržateľné hospodárenie v súlade s PSoL v biotopoch podmáčaných smrečín
	Zachovanie pôvodnej výmery
	Trvalý
	ŠOP SR, vlastníci (užívatelia) pozemkov
	Vlastníci
	Zóna B, D

	Vedľajší (operatívny) cieľ 5: Zlepšiť poznanie stavu a nárokov biotopov a druhov, ktoré sú predmetom ochrany alebo  ďalších osobitných záujmov ochrany prírody a krajiny v území.

	Merateľný indikátor plnenia: údaje o predmetoch ochrany a ich stave vo vzťahu k realizovaným opatreniam programu starostlivosti

	Opatrenie5.1.
	Monitoring a vyhodnocovanie stavu predmetov ochrany územia

	
	Merateľný indikátor plnenia: údaje o stave predmetov ochrany, lepšie spoznanie ekológie predmetov ochrany a posúdenie správnosti návrhu opatrení

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje
	EFP

	5.1.1
	Monitoring biotopov a druhov, ktoré sú predmetom ochrany CHA
	Záznamy v KIMS a správy z monitoringu
	Trvalý (každoročne alebo každé 2 roky)
	ŠOP SR
	Rozpočet ŠOP SR
	celé územie

	5.1.2
	Hodnotenie stavu biotopov a druhov, ktoré sú predmetom ochrany CHA, vo vzťahu k realizovaným opatreniam
	Zhodnotený stav predmetov ochrany
	Trvalý (každé 2 roky)
	ŠOP SR
	Rozpočet ŠOP SR
	celé územie

	5.1.3
	Výskumné aktivity v území v spolupráci s vedeckými inštitúciami
	Zrealizované výskumy
	Trvalý (podľa potreby)
	ŠOP SR, výskumné inštitúcie
	Rozpočet ŠOP SR, íné zdroje
	celé územie 



	Vedľajší (operatívny) cieľ 6: Zlepšiť povedomie miestnych obyvateľov o ochrane prírody v území Hybická tiesňava a o význame lokality pre ochranu prírody

	Merateľný indikátor plnenia: vytvorené podmienky na elimináciu negatívnych vplyvov na územie, propagácia územia

	Opatrenie6.1.
	Propagácia chráneného územia – komunikácia s vlastníkmi/užívateľmi územia, propagačné materiály, informačný panel, environmentálna výchova

	
	Merateľný indikátor plnenia: vydanie a zabezpečenie informačných materiálov o území

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje
	EFP

	6.1.1
	Rokovanie s užívateľom a vlastníkom o potrebe vhodného manažmentu - Informovať vlastníkov o možnostiach podpory z PRV s dlhodobým cieľom prevzatia zodpovednosti za udržanie biotopu v priaznivom stave.
	prezenčná listina, dohoda  z rokovania a vstup vlastníkov do PRV
	2019 - 2021

	ŠOP SR
	rozpočet ŠOP SR
	EFP1/ zóna B EFP2/ zóna B



	6.1.2
	Osadiť tabuľu v blízkosti chráneného areálu
	Osadenie informačnej tabule na vhodnom mieste
	2019
	ŠOP SR, vlastníci
	Rozpočet ŠOP SR
	celé územie

	6.1.3
	Príprava a vydanie propagačného materiálu o CHA Hybická tiesňava
	Propagačný materiál
	2019-2020
	ŠOP SR
	Rozpočet ŠOP SR, iné zdroje
	celé územie 




Praktickú starostlivosť a realizáciu navrhnutých aktivít je možné pre jednotlivé EFP a zóny zhrnúť nasledovne:

Zóna A – pôvodná PP Hybická tiesňava

· bez zásahu
EFP1 v zóne B -  slatiny a vlhké lúky

· kosenie ľahkými mechanizmami alebo ručne s následným odstránením pokosenej biomasy mimo územie,
· v prípade potreby realizovať výrub náletových drevín.
EFP2 v zóne B – podmáčané lúky a zarastajúce slatiny

· nepravidelné kosenie v intervale 3-5 rokov, 
· mulčovanie v prvom roku po získaní plochy bezlesia. 
· redukcia drevín - výrub realizovať v jesennom a zimnom období, zvyšky po výruboch vyviezť mimo plochu CHA. 
EFP3 v zóne B – kroviny

· výrub za účelom redukcie drevín a zväčšenia plochy bezlesia,
· mulčované v prvom roku po výrube,
· zvýšenie plochy cieľových biotopov na úkor krovitých zárastov.
EFP4 v zóne D – lúčne biotopy

· Zabezpečiť kosenie lokality podľa rámcov starostlivosti pre mezofilné lúky 1 – 2 krát ročne.

· Extenzívna pastva hospodárskych zvierat v zmysle zásad pre mezofilné lúky. 
· V prípade potreby výrub drevín, (udržiavať pokryvnosť drevín do 5% s ponechaním solitérov). Výrub realizovať v zimnom období, zvyšky po ťažbe vyviezť mimo plochu CHA.
EFP5 v zóne D – krovité a stromové porasty

· Redukcia krovín - výrub realizovať v jesennom a zimnom období, zvyšky po výruboch vyviezť mimo plochu CHA. 
· Stromové porasty – prednostne spracovávať dreviny napadnuté podkôrnym hmyzom s použitím jemnejších spôsobov približovania dreva
EFP6 v zóne D – plochy bez biotopov  (nenavrhujú sa žiadne opatrenia) 
4. Spôsob vyhodnocovania plnenia programu starostlivosti

Vyhodnocovanie programu starostlivosti, účinnosť vykonaných opatrení a kontrolu dodržiavania regulatívov bude vykonávať priebežne Správa TANAP na základe nasledovného harmonogramu navrhovaných opatrení (kapitola 3.4.) a to s dôrazom na naplnenie výstupu aktivity podľa stanoveného indikátora. 

Každých 10 rokov bude zvolané stretnutie a vyhodnotené plnenie jednotlivých opatrení spolu s vlastníkmi a užívateľmi chráneného územia, miestnou samosprávou a orgánmi ochrany prírody. Údaje o vykonaných opatreniach, dobe realizácie a účinnosti opatrení sa zaznamenajú. 

V tabuľke nižšie je vyznačené predpokladané trvanie aktivity znakom „x“ pre príslušný rok. Ak je políčko tabuľky červene vyfarbené je v danom roku pri aktivite predpokladaný kontrolovateľný výstup. 
Tab. 5 Harmonogram opatrení a dosiahnutých výstupov.
	Aktivita
	2019
	2020
	2021
	2022
	2023
	2024
	2025
	2026
	2027
	2028
	2029
	2030
	2031
	2032
	2033
	2034
	2035
	2036
	2037
	2038
	2039
	2040
	2041
	2042
	2043
	2044
	2045
	2046
	2047
	2048

	1.1.1

	1.1.2

	x

6. Prílohy
6.1  Mapa predmetov ochrany

6.2  Mapa identifikácie vlastnícko-užívateľských vzťahov 

6.3 Mapa využitia územia 

6.4  Mapa ekologicko-funkčných priestorov

6.5 Mapa zón 

6.6  Mapa navrhovaných opatrení starostlivosti na jednotlivých parcelách CKN 

Financované z prostriedkov Európskeho fondu regionálneho rozvoja (ERDF) v rámci projektu: Vypracovanie programov starostlivosti o vybrané chránené územia zahrnuté v sústave NATURA 2000





Obr. č. 2 Vydra riečna (Lutra lutra) je lasicovitá šelma, ktorej lovným aj reprodukčným teritóriom sú  brehy Hybice  od dolných častí toku až po jej pramenište. 











Obr. 3: Kunka žltobruchá (Bombina variegata) vyhľadáva periodické mláky, koľaje na cestách, zatopené jamy a lomy





Obr. 4: Kaňonovitá časť so skalnými stenami Hybickej tiesňavy je najzachovalejšou časťou chráneného územia








Obr. 5: črievičník papučkový (Cypripedium calceolus)





Obr. 6: Kosatec sibírsky 


(Iris sibirica)











 Obr. 10: Pohľad na podmáčané lúky

